เอกสารแนบ 3: รายงานของคณะกรรมการตรวจสอบและธรรมาภิบาล 

เรียน ผู้ถือหุ้น บริษัท สมบูรณ์แอ๊ดวานซ์ เทคโนโลยี จำกัด (มหาชน)

คณะกรรมการตรวจสอบฯประกอบด้วยกรรมการผู้ทรงคุณวุฒิที่มีความเป็นอิสระ 3 คน 1 ในนั้น
เป็นผู้มีความรู้และประสบการณ์ด้านการบัญชี
คณะกรรมการตรวจสอบฯปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับประกาศของคณะกรรมการกำกับตลาดทุน
และข้อกำหนดของตลาดหลักทรัพย์แห่งประเทศไทย

ในปี 2553 คณะกรรมการตรวจสอบฯ มีการประชุมทั้งสิ้น 5 ครั้ง
และได้รายงานผลการดำเนินงานต่อคณะกรรมการบริษัทฯเป็นประจำทุกไตรมาส
กรรมการตรวจสอบฯ แต่ละคนได้เข้าร่วมประชุมตามรายละเอียด ดังนี้

  นายปัญจะ เสนาดิสัย ประธานกรรมการตรวจสอบฯ เข้าร่วมประชุม 5/5 ครั้ง

  นายไพฑูรย์ ทวีผล กรรมการตรวจสอบฯ เข้าร่วมประชุม 5/5 ครั้ง

  นายอัจฉรินทร์ สารสาส กรรมการตรวจสอบฯ เข้าร่วมประชุม 5/5 ครั้ง

การประชุมในบางครั้ง คณะกรรมการตรวจสอบฯได้หารือกับกรรมการผู้จัดการ ฝ่ายบริหาร
ผู้สอบบัญชี ผู้ตรวจสอบภายใน ตามวาระอันสมควร ซึ่งการประชุมทุกครั้ง
คณะกรรมการตรวจสอบฯได้รายงานแสดงความเห็นและให้ข้อเสนอแนะอย่างอิสระโดยสรุปสาระสำคัญได้ดังนี้

ความถูกต้อง ครบถ้วน และเชื่อถือได้ของรายงานทางการเงิน

สอบทานงบการเงินรายไตรมาส และงบการเงินประจำปี 2553
ร่วมกับฝ่ายบริหารและผู้สอบบัญชีเพื่อให้ความเห็นชอบต่อรายงานทางการเงินได้จัดทำขึ้นโดยถูกต้องตามที่ควรในสาระสำคัญ
ตามหลักการบัญชีที่รับรองทั่วไป และสอบทานการเปิดเผยข้อมูลสำคัญ รายการที่เกี่ยวข้องกัน
และรายการที่อาจก่อให้เกิดความขัดแย้งทางผลประโยชน์อย่างครบถ้วนเพียงพอและเชื่อถือได้
รวมทั้งได้หารือเป็นการเฉพาะกับผู้สอบบัญชีโดยไม่มีฝ่ายบริหารเข้าร่วม
เพื่อรับทราบประเด็นปัญหาที่พบจากการสอบบัญชี
ตลอดจนพิจารณาและเสนอความเห็นต่อแผนการตรวจสอบและผลการตรวจสอบของผู้สอบบัญชีก่อนเสนอคณะกรรมการบริษัทเพื่อพิจารณา

ทั้งนี้ในปีที่ผ่านมาคณะกรรมการตรวจสอบฯได้พิจารณาและข้อเสนอแนะในการปรับปรุงแนวทางการปฏิบัติทางบัญชีของบริษัทเพื่อให้สอดคล้องกับมาตรฐานการบัญชี
(TFRS) ที่คาดว่าจะมีผลกระทบต่องบการเงินของกลุ่มบริษัทในปี 2554

ระบบควบคุมภายในและการตรวจสอบภายใน

กำกับดูแลงานตรวจสอบภายใน ให้ปฏิบัติสอดคล้องกับมาตรฐานวิชาชีพ
โดยใช้วิธีการประเมินความเสี่ยงและระบบควบคุมภายในตามมาตรฐานของ COSO
ตลอดจนพิจารณาให้ความเห็นชอบแผนงานตรวจสอบประจำปี และรายงานผลการตรวจสอบ
พร้อมทั้งให้ข้อเสนอแนะทั้งต่อแผนกตรวจสอบภายในและฝ่ายบริหาร
เพื่อใช้ประโยชน์ในการปรับปรุงการปฏิบัติงาน
ตลอดจนได้พิจารณาและให้การสนับสนุนด้านอัตรากำลังและการพัฒนาบุคลากรอย่างต่อเนื่อง

คณะกรรมการตรวจสอบฯได้พิจารณาถึงผลการตรวจสอบตามแผนการตรวจสอบในเรื่องที่สำคัญตามแผนการตรวจสอบประจำปี
พร้อมกับให้ข้อสังเกตเพื่อพิจารณาดำเนินการ โดยเสนอให้ฝ่ายบริหาร
เร่งปรับปรุงการปฏิบัติงานตามประเด็นที่ผู้ตรวจสอบภายในตรวจพบ

การปฏิบัติตามข้อกำหนดและกฎหมายที่เกี่ยวข้อง

คณะกรรมการตรวจสอบฯได้สอบทานให้บริษัทฯ
ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทฯอย่างสม่ำเสมอ โดยมีความเห็นว่า
รายการที่บริษัทฯต้องปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจที่ได้สอบทานนั้น
มีความเพียงพอ
และได้ให้ฝ่ายบริหารติดตามสาระสำคัญของการประกาศใช้พระราชบัญญัติหลักทรัพย์และตลาดหลักทรัพย์
(ฉบับที่ 4) พ.ศ. 2551 และให้รายงานเพื่อทราบและพิจารณาอย่างใกล้ชิด

การเปิดเผยข้อมูลของรายการที่เกี่ยวโยงกัน

พิจารณาการทำรายการระหว่างกัน และการเปิดเผยข้อมูลรายการที่เกี่ยวโยงกัน
ในหมายเหตุประกอบงบการเงินประจำปี และรายไตรมาส
ตลอดจนให้ความเห็นโดยอิสระต่อรายการได้มาและจำหน่ายไปซึ่งสินทรัพย์
ในการลงทุนในโครงการสำคัญต่าง ๆ ของบริษัทฯและบริษัทย่อย

การคัดเลือกและเสนอแต่งตั้งผู้สอบบัญชี

คณะกรรมการตรวจสอบฯได้พิจาณาผลการปฏิบัติงานในปีที่ผ่านมาของบริษัท เคพีเอ็มจีภูมิไชย
สอบบัญชี จำกัด (KPMG) ซึ่งเป็นการทำหน้าที่ผู้สอบบัญชีให้กับบริษัทและบริษัทย่อยเป็นปีแรก เห็นว่า
น่าพึงพอใจ โดยจากการประชุมร่วมกัน
ผู้สอบบัญชีได้รายงานข้อบกพร่องของระบบการควบคุมภายในที่ตรวจสอบพบให้คณะกรรมการตรวจสอบฯทราบทุกไตรมาส
จึงเห็นควรเสนอแนะให้คณะกรรมการบริษัทฯนำเสนอขออนุมัติต่อที่ประชุมผู้ถือหุ้นเพื่อแต่งตั้ง บริษัท
เคพีเอ็มจีภูมิไชย สอบบัญชี จำกัด โดยมี นายเอกสิทธิ์ ชูธรรมสถิตย์
นายเจริญ ผู้สัมฤทธิ์เลิศ และนายวีระชัย รัตนจรัสกุล เป็นผู้สอบบัญชีของบริษัทฯและบริษัทย่อย
ประจำปี 2554 โดยมีค่าตอบแทนเมื่อรวมกับบริษัทย่อย เป็นจำนวนเงิน 3.5
ล้านบาทโดยผู้สอบบัญชีไม่ได้ให้บริการอื่นแก่บริษัทในกลุ่ม

การกำกับดูแลกิจการที่ดี

ส่งเสริมและติดตามความคืบหน้าของกระบวนการพัฒนาการกำกับดูแลกิจการที่ดีและความรับผิดชอบต่อสังคมอย่างต่อเนื่อง
การพิจารณาปรับปรุงคู่มือ CG และ Code of Conduct
รวมทั้งให้แนวทางและข้อเสนอแนะอื่นที่จำเป็นเพื่อการพัฒนา
ซึ่งในปีนี้บริษัทฯได้รับรางวัลองค์กรโปร่งใส ของสำนักงาน ป.ป.ช และรางวัล SET Awards
2010 ในด้านรายงานบรรษัทภิบาลดีเด่น (Top Corporate Governance Report Awards)
ติดต่อกันเป็นปีที่ 2

การบริหารความเสี่ยง

สอบทานความเหมาะสมและเพียงพอของระบบการบริหารความเสี่ยง (Risk Management)
ของบริษัทให้มีกระบวนการบริหารความเสี่ยงอย่างเป็นระบบมาตรฐานที่เหมาะสม
มีประสิทธิภาพและเกิดประสิทธิผลโดยได้แสดงความเห็นต่อการบริหารความเสี่ยงของบริษัทในปีที่ผ่านมาในเรื่อง
ความเสี่ยงจากความไม่แน่นอนของสภาพเศรษฐกิจที่ถดถอยและส่งผลกระทบต่อยอดขาย
ความผันผวนของอัตราแลกเปลี่ยน ราคาวัตถุดิบ การชดใช้ค่าเสียหายจากผลิตภัณฑ์ (Warranty
Claim) และความเสี่ยงด้านความปลอดภัย สิ่งแวดล้อม และชุมชน

ความเห็นต่อการปฏิบัติหน้าที่ตามกฏบัตรของคณะกรรมการตรวจสอบฯ

จากการประเมินผลผลการปฏิบัติงานตนเองของคณะกรรมการตรวจสอบฯประจำปี 2553 เมื่อวันที่
21 กุมภาพันธ์ 2554 คณะกรรมการตรวจสอบฯได้ประเมินในเรื่อง
องค์ประกอบของคณะกรรมการตรวจสอบฯ
การฝึกอบรมและทรัพยากร การประชุมและกิจกรรม ความสัมพันธ์กับหัวหน้าผู้ตรวจสอบภายใน
ผู้สอบบัญชีและผู้บริหารตลอดจนบทบาทของคณะกรรมการตรวจสอบในอนาคต
ซึ่งผลการประเมินโดยรวมสรุปว่าได้ปฏิบัติงานอย่างเพียงพอ ในระดับน่าพอใจ

คณะกรรมการตรวจสอบฯ เห็นว่า
บริษัทฯมีกระบวนการจัดทำและการเปิดเผยข้อมูลในรายงานทางการเงินที่เหมาะสมและเชื่อถือได้
รวมทั้งมีการบริหารความเสี่ยงและระบบควบคุมภายในที่เพียงพอ โดยมีการพัฒนาอย่างต่อเนื่อง
เพื่อสนับสนุนให้บริษัทมีการกำกับดูแลกิจการที่ดีอย่างยั่งยืน

[]

  นายปัญจะ เสนาดิสัย

  ประธานคณะกรรมการตรวจสอบและธรรมาภิบาล

  21 กุมภาพันธ์ 2554